ਹੈਨਕੌਕ
ਹੈਨਕੌਕ ਇੱਕ 2008 ਦੀ ਅਮਰੀਕੀ ਸੁਪਰਹੀਰੋ ਕਾਮੇਡੀ-ਡਰਾਮਾ ਫ਼ਿਲਮ ਹੈ, ਜਿਸਨੂੰ ਕਿ ਪੀਟਰ ਬਰਗ ਨੇ ਨਿਰਦੇਸ਼ਿਤ ਕੀਤਾ ਸੀ। ਇਸ ਫ਼ਿਲਮ ਵਿੱਚ ਵਿਲ ਸਮਿੱਥ, ਚਾਰਲਾਇਜ਼ ਥੇਰੌਨ ਅਤੇ ਜੇਸਨ ਬੇਟਮੈਨ ਨੇ ਅਦਾਕਾਰੀ ਕੀਤੀ ਸੀ। ਇਹ ਲਾਸ ਏਂਗਲਸ ਵਿੱਚ ਰਹਿੰਦੇ ਜਾਨ ਹੈਨਕੌਕ (ਸਮਿੱਥ) ਦੀ ਕਹਾਣੀ ਹੈ, ਜੋ ਕਿ ਇੱਕ ਸੁਪਰਹੀਰੋ ਹੈ ਪਰ ਉਸ ਕਰਕੇ ਸ਼ਹਿਰ ਵਾਸੀਆਂ ਨੂੰ ਅਕਸਰ ਲੱਖਾਂ ਡਾਲਰਾਂ ਦਾ ਨੁਕਸਾਨ ਹੁੰਦਾ ਹੈ। ਫਿਰ ਅਚਾਨਕ ਹੀ ਇੱਕ ਆਦਮੀ ਰੇਅ ਐਂਬਰੇ (ਬੇਟਮੈਨ) ਨੂੰ ਜਦੋਂ ਉਹ ਬਚਾਉਂਦਾ ਹੈ ਤਾਂ ਉਹ ਆਦਮੀ ਇਹ ਧਾਰ ਲੈਂਦਾ ਹੈ ਕਿ ਉਹ ਆਮ ਜਨਤਾ ਵਿੱਚ ਹੈਨਕੌਕ ਦੀ ਪਛਾਣ ਨੂੰ ਵਧੀਆ ਬਣਾਵੇਗਾ। ਇਹ ਕਹਾਣੀ ਅਸਲ ਵਿੱਚ 1996 ਦੌਰਾਨ ਵਿੰਸੇਂਟ ਨਗੋ ਦੁਆਰਾ ਲਿਖੀ ਗਈ ਸੀ। 2007 ਵਿੱਚ ਪ੍ਰੋਡਕਸ਼ਨ ਵਿੱਚ ਆਉਣ ਤੋਂ ਪਹਿਲਾਂ ਇਸ ਨਾਲ ਵੱਖ-ਵੱਖ ਨਿਰਦੇਸ਼ਕ ਜੁੜੇ ਜਿੰਨ੍ਹਾ ਵਿੱਚ ਟੋਨੀ ਸਕਾਟ, ਮਿਚੇਲ ਮਾਨ, ਜੋਨਾਥਨ ਮੌਸਟੋ ਅਤੇ ਗੇਬਰੀਅਲੇ ਮੁਚੀਨੋ ਵੀ ਸਨ। ਹੈਨਕੌਕ ਦੀ ਸ਼ੂਟਿੰਗ ਲਾਸ ਏਂਗਲਸ ਵਿੱਚ ਹੀ ਕੀਤੀ ਗਈ ਸੀ ਅਤੇ ਇਸਦਾ ਪ੍ਰੋਡਕਸ਼ਨ ਬਜਟ $150 ਮਿਲੀਅਨ ਦਾ ਸੀ। ਸੰਯੁਕਤ ਰਾਜ ਵਿੱਚ ਅਮਰੀਕੀ ਮੋਸ਼ਨ ਪਿਕਚਰ ਐਸੋਸੀਏਸ਼ਨ ਨੇ ਇਸ ਫ਼ਿਲਮ ਨੂੰ PG-13 ਰੇਟਿੰਗ ਦਿੱਤੀ ਸੀ। ਇਸ ਫ਼ਿਲਮ ਨੂੰ ਕੋਲੰਬੀਆ ਪਿਕਚਰਜ਼ ਦੁਆਰਾ 2 ਜੁਲਾਈ 2008 ਨੂੰ ਅਮਰੀਕਾ ਅਤੇ ਇੰਗਲੈਂਡ ਵਿੱਚ ਪ੍ਰਦਰਸ਼ਿਤ ਕੀਤਾ ਗਿਆ ਸੀ। ਹੈਨਕੌਕ ਨੂੰ ਆਲੋਚਕਾਂ ਦੁਆਰਾ ਮਿਕਸ ਜਿਹੇ ਰੀਵਿਊ ਮਿਲੇ ਅਤੇ ਇਸ ਫ਼ਿਲਮ ਨੇ ਵਿਸ਼ਵਭਰ ਵਿੱਚ $624 ਮਿਲੀਅਨ ਦੀ ਕਮਾਈ ਕੀਤੀ ਸੀ।